# 2.1. Que sabedes?

## Glosario

## Deporte

Definición:

  Actividade física competitiva e con regulamento.

Exemplo:

  O seu deporte favorito é o balonmán.

## Equipo

Definición:

  Conxunto de persoas que practican un mesmo deporte para xogar partidos ou campionatos.

Exemplo:

  Un equipo de xogadoras de fútbol.

## Quecemento

Definición:

  Conxunto de exercicios que se realizan ao inicio dunha sesión de actividade física para render mellor e evitar lesións na parte principal.

Exemplo:

  Antes do partido de baloncesto fíxose un quecemento para estar máis preparados.

# Aliñación inicial

Que sabedes dos deportes? Cantas persoas xogan a cada deporte? Ídelo comprobar!

A actividade comeza con todas as persoas correndo ou camiñando polo espazo de xogo. O profesor ou profesroa di o nome dun deporte de equipo e tedes que pensar cantas persoas xogan nun equipo dese deporte e xuntarvos en grupos dese número.

Gaña o grupo que se forme primeiro, sempre e cando sexa do número axeitado ao deporte mencionado. E ese grupo gañador pon unha penalización aos demais, por exemplo, 10 agachamentos. Se ningún grupo acertou o número correcto de xogadores e xogadoras, a vosa mestra ou mestre elixe a penalización para toda a clase!

Cando remata a penalización, volvedes camiñar-correr ata que se diga outro deporte, tendo que adiviñar de novo de canto son os grupos que tedes que facer. Como norma para non repetir compañeiras e compañeiros, ningunha persoa pode formar grupo con máis de 2 persoas do deporte anterior.

O último deporte elixido permitirá formar os grupos para as seguintes actividades.

## Lectura facilitada

Que sabedes dos deportes?

Cantas persoas xogan a cada deporte?

Todos correndo ou camiñando. A mestra ou mestre di o nome dun deporte.

Tedes que pensar cantas persoas xogan nun equipo dese deporte.

Xuntádevos en grupos do número que pensades.

Gaña o grupo que se forme primeiro co número correcto.

O grupo gañador pon unha penalización aos demais. Exemplo de penalización: 10 agachamentos.

Se ninguén acertou o número,

a profe ou o profe elixe a penalización para toda a clase!

Cando remata a penalización, volvedes camiñar-correr.

O ou a profe di outro deporte. Tedes que adiviñar de cantos son os grupos que tedes que facer.

Norma para non repetir compañeiros: ninguén pode formar grupo con máis de 2 persoas do deporte anterior.

Os últimos grupos serán os mesmos nas seguintes actividades.

## Audio

audio/wav

# O partido de probas

Unha vez elaborados os grupos, tedes que resolver tres desafíos traballando en equipo para solucionar cada un deles. Unha vez rematados expoñerédelos e reflexionaredes sobre isto.

Como o deporte inclúe tantas cousas que poderiades estar falando delas todo o curso (o adestramento, os xogos olímpicos, o regulamento...), neste apartado ides centrarvos en 3 contidos, para saber que é o que sabedes sobre eles. Os contidos serán o quecemento, o concepto de deporte e os deportes alternativos.

Cada contido terá unha proba na que descubriredes se aínda tedes moito que aprender.

## Proba 1

O quecemento

Seguro que nalgunha ocasión fixestes algún quecemento na clase de Educación Física ou nalgunha actividade deportiva. Pero, que é o quecemento e como podedes facelo?

Tedes 3 minutos para elixir un dos deportes mencionados no xogo de formación de grupos anterior e crear unha actividade de quecemento para un partido dese deporte en concreto. Ao final, todos os grupos demostrarán as súas actividades e debateredes sobre para que pensades que serve o quecemento.

## Proba 2

O deporte

Que é o deporte? É o mesmo que un xogo?

Primeiro, faredes unha chuvia de ideas por grupos para recoller as características do deporte que fan que sexa diferente a un xogo. Tedes 3 minutos para poñervos de acordo.

Despois, xuntaredes as respostas entre toda a clase para chegar a unha conclusión final.

## Proba 3

Os deportes alternativos

Algunha vez xogastes, nas clases de Educación Física, a algún deporte que non se ve na tele?

Tedes 4 minutos para elixir un deporte moi raro que pensedes que os outros grupos non coñezan e falar de como se xoga.

Despois teredes que explicarllo ao resto de grupos.

## Reflexión final

Exposición e reflexión

Expoñédelle as vosas ideas ao resto de grupos e reflexionade sobre o que xa sabiades e sobre o que aprendestes.

Credes que coñecedes moitos deportes? Que pode entenderse por deporte alternativo?

Imaxinade que tedes que organizar un torneo deportivo. A que deportes vos gustaría xogar e por que?

## Lectura facilitada

Tedes que resolver tres desafíos en equipo.

Ao final, faredes unha reflexión.

Neste apartado ides a centrarvos en 3 contidos:

- O quecemento.
- O concepto de deporte.
- Os deportes alternativos.

Cada contido terá un desafío grupal.

## Proba 1

O quecemento

Que é o quecemento e como podedes facelo?

Tedes 3 minutos para elixir un dos deportes mencionados no xogo anterior e crear unha actividade de quecemento para un partido dese deporte.

Ao final todos os grupos demostrarán as súas actividades.

Debateredes sobre o uso do quecemento.

## Proba 2

O deporte

Que é o deporte?

É o mesmo que un xogo?

Primeiro, faredes unha chuvia de ideas por grupos.

Tedes que elixir as características do deporte que fan que sexa diferente a un xogo.

Tedes 3 minutos de tempo para poñervos de acordo.

Despois, faredes unha conclusión entre toda a clase.

## Proba 3

Os deportes alternativos

Algunha vez xogastes nas clases de Educación Física a algún deporte que non se ve na tele?

Tedes 4 minutos para elixir un deporte moi raro e falar de como se xoga.

Despois, teredes que explicarllo ao resto de grupos.

## Reflexión final

Exposición e reflexión

Expoñédelle as vosas ideas ao resto de grupos.

Reflexionade sobre os coñecementos.

Credes que coñecedes moitos deportes?

Que é un deporte alternativo?

Imaxinade que tedes que organizar un torneo deportivo.

A que deportes vos gustaría xogar e por que?

## Audio

audio/wav

## Cronómetro

00:00
Minutos Segundos

## Audio

audio/wav

Páxina 8 de 32

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)